钦定古今图书集成/明伦汇编/交谊典/第054卷 > 《春夜宴桃李园序》李白
## 钦定古今图书集成/明伦汇编/交谊典/第054卷 > 《春夜宴桃李园序》李白

夫天地者，万物之逆旅；光阴者，百代之过客。而浮生
若梦，为欢几何？古人秉烛夜游，良有以也。况阳春召
我以烟景，大块假我以文章，会桃李之芳园，序天伦
之乐事。群季俊秀，皆为惠连；吾人咏歌，独惭康乐。幽
赏未已，高谈转清。开琼筵以坐花，飞羽觞而醉月，不
有佳作，何称雅怀？如诗不成，罚依《金谷》酒数。